[bookmark: _GoBack]PREDBEŽNÁ INFORMÁCIA
(podľa § 9 zákona č. 400/2015 Z. z. o tvorbe právnych predpisov
a o Zbierke zákonov Slovenskej republiky a o zmene a doplnení niektorých zákonov)

1. Pripravovaný právny predpis:
Návrh zákona, ktorým sa mení a dopĺňa zákon č. 8/2009 Z. z. o cestnej premávke a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony.

2. Základné ciele právnej úpravy:
Cieľom návrhu zákona je transpozícia smernice Európskeho parlamentu a Rady (EÚ) 2024/3237 z 19. decembra 2024, ktorou sa mení smernica (EÚ) 2015/413, ktorou sa uľahčuje cezhraničná výmena informácií o dopravných deliktoch súvisiacich s bezpečnosťou cestnej premávky do právneho poriadku Slovenskej republiky. Navrhovaná právna úprava má prispieť k zvýšeniu bezpečnosti cestnej premávky a k zníženiu počtu dopravných nehôd, usmrtení a ťažkých zranení na cestách v rámci Európskej únie prostredníctvom efektívnejšieho cezhraničného postihovania vybraných porušení pravidiel cestnej premávky, najmä vo vzťahu k vodičom – nerezidentom. Návrh zákona rozšíri a spresní existujúci systém cezhraničnej výmeny informácií a spolupráce medzi členskými štátmi Európskej únie pri identifikácii osôb zodpovedných za porušenia pravidiel cestnej premávky, doručovaní písomností a pri výkone neuhradených pokút. 
Súčasťou návrhu budú aj opatrenia potrebné na dosiahnutie súladu s článkom 9 ods. 2 písm. j) a k) smernice Európskeho parlamentu a Rady (EÚ) 2025/2205 z 22. októbra 2025 o vodičských preukazoch, ktorou sa mení nariadenie Európskeho parlamentu a Rady (EÚ) 2018/1724 a smernica Európskeho parlamentu a Rady (EÚ) 2022/2561 a zrušuje smernica Európskeho parlamentu a Rady 2006/126/ES a nariadenie Komisie (EÚ) č. 383/2012. 

3. Zhodnotenie súčasného stavu:
Platná právna úprava pri cezhraničnej výmene informácií vychádza z predchádzajúcej implementácie smernice Európskeho parlamentu a Rady (EÚ) 2015/413, ktorá vytvorila rámec na cezhraničnú výmenu informácií o vybraných dopravných deliktoch súvisiacich s bezpečnosťou cestnej premávky. Prijatím smernice (EÚ) 2024/3237 dochádza k rozšíreniu a spresneniu existujúceho systému cezhraničnej spolupráce. Súčasná právna úprava nezohľadňuje nové požiadavky smernice najmä v oblasti rozšíreného okruhu dopravných deliktov, postupov pri identifikácii zodpovedných osôb, vzájomnej pomoci medzi členskými štátmi pri doručovaní písomností a mechanizmov spolupráce pri výkone neuhradených pokút.

4. Spôsob zapojenia verejnosti do prípravy právneho predpisu:
Verejnosť sa môže zapojiť do prípravy právneho predpisu formou zasielania podnetov 
a návrhov v súlade so základnými cieľmi podľa bodu 2.

Kontaktné údaje:
Prezídium Policajného zboru
Račianska ul. 45
821 72 Bratislava
email: odpppz@minv.sk 

5. Predpokladaný termín začatia pripomienkového konania:
november 2026

